ฮีโร่พลังเทพเจ้า

ฮีโร่พลังเทพเจ้า (Eternals) เป็นภาพยนตร์อเมริกันแนวซูเปอร์ฮีโร ฉายในปี ค.ศ. 2021 สร้างจากเผ่าพันธุ์ อิเทอร์นัลส์ ของ มาร์เวลคอมิกส์ ภาพยนตร์สร้างโดย มาร์เวลสตูดิโอส์ และจัดจำหน่ายโดย วอลต์ดิสนีย์สตูดิโอส์โมชันพิกเชอส์ และเป็นภาพยนตร์เรื่องที่ 26 ในจักรวาลภาพยนตร์มาร์เวล (MCU) กำกับโดย โคลอี เจา จากบทภาพยนตร์ที่เธอเขียนร่วมกับ แพทริก เบอร์ลีห์, ไรอัน เฟอร์โปและแคซ เฟอร์โป ภาพยนตร์ประกอบด้วยนักแสดงนำจำนวนมาก ได้แก่ เจมมา ชาน, ริชาร์ด แมดเดน, คุมเม็ล นานจิอานี, ลีอา แม็กฮิว, ไบรอัน ไทรี เฮนรี, ลอเรน ริดลอฟฟ์, แบร์รี คีโอกัน, ดอน ลี, หรีศ ปเฏล, คิต แฮริงตัน, ซัลมา ฆาเยก และแอนเจลีนา โจลี ในภาพยนตร์ อิเทอร์นัลส์คือเผ่าพันธุ์มนุษย์ต่างดาวอมตะ หลังจากหลบซ่อนอยู่หลายพันปี พวกเขาปรากฏตัวออกมาเพื่อปกป้องโลกจาก ดีเวียนส์ ศัตรูตัวฉกาจของพวกเขา
ในเดือนเมษายน ค.ศ. 2018 เควิน ไฟกี ประธานมาร์เวลสตูดิโอส์ ประกาศว่าภาพยนตร์ที่สร้างจาก อิเทอร์นัลส์ ได้เริ่มพัฒนาโดยมี ไรอันและแคซ เฟอร์โป ได้รับการว่าจ้างให้เขียนบทภาพยนตร์ในเดือนพฤษภาคม ในช่วงปลายเดือนกันยายน โคลอี เจา ได้รับการว่าจ้างให้กำกับภาพยนตร์และได้รับอิสระในการสร้างสรรค์ภาพยนตร์ ส่งผลให้มีการถ่ายทำนอกสถานที่มากกว่าภาพยนตร์ในจักรวาลภาพยนตร์มาร์เวลเรื่องก่อนหน้านี้ เจาเขียนบทภาพยนตร์ใหม่ ซึ่งต่อมามีรายงานว่า แพทริก เบอร์ลีห์ มีส่วนร่วมในการเขียนบทภาพยนตร์ด้วย การถ่ายทำเริ่มต้นตั้งแต่เดือนกรกฎาคม ค.ศ. 2019 จนถึงเดือนกุมภาพันธ์ ค.ศ. 2020 ที่ไพน์วูดสตูดิโอส์ มีการถ่ายทำในลอนดอนและออกซฟอร์ด (อังกฤษ) และในกานาเรียส (สเปน)
ฮีโร่พลังเทพเจ้า ฉายรอบปฐมทัศน์ที่ลอสแอนเจลิส เมื่อวันที่ 18 ตุลาคม ค.ศ. 2021 ฉายในประเทศไทยวันที่ 4 พฤศจิกายนและฉายในสหรัฐเมื่อวันที่ 5 พฤศจิกายน ภาพยนตร์เป็นส่วนหนึ่งของระยะสี่ในจักรวาลภาพยนตร์มาร์เวล (MCU) ภาพยนตร์ทำเงิน 402 ล้านดอลลาร์สหรัฐทั่วโลก กลายเป็นภาพยนตร์ที่ทำเงินสูงสุดอันดับที่สิบในปี ค.ศ. 2021 และได้รับการตอบรับที่หลากหลายจากนักวิจารณ์ โดยชมในเรื่องธีมและงานด้านภาพ แต่ติในเรื่องของบทเปิดเรื่อง, จังหวะการดำเนินเรื่อง, ความยาวของภาพยนตร์และขาดการพัฒนาของตัวละคร
ภาคต่อ ฮีโร่พลังเทพเจ้า: วันพิพากษา มีกำหนดฉายปี 2026
== โครงเรื่อง ==
ในเรื่องราวที่ทอดยาวเป็นพัน ๆ ปี อิเทอร์นัลส์เผ่าพันธุ์มนุษย์ต่างดาวอมตะที่สร้างขึ้นโดย เซเลสเชียล ปกป้องมนุษยชาติจากพวกปีศาจชั่วร้าย ดีเวียนส์
== นักแสดง ==

ซัลมา ฆาเยก รับบท เอแจ็ค อิเทอร์นัลส์ผู้เฉลียวฉลาด เอแจ็คเป็นผู้นำทางจิตวิญญาณของกลุ่มอิเทอร์นัลส์ และเป็น "สะพาน" เชื่อมอิเทอร์นัลส์กับเซเลสเชียล
เจมมา ชาน รับบท เซอร์ซี อิเทอร์นัลส์ที่มีความเกี่ยวข้องกับมนุษย์และโลก เธอสามารถเปลี่ยนแปลงสิ่งไม่มีชีวิตได้ เคยคบหากับอิคาริสเป็นเวลานับหลายศตวรรษ และมีความสัมพันธ์อันแน่นแฟ้นกับสไปรต์ บนโลกมนุษย์ในยุคปัจจุบันเซอร์ซีทำงานเป็นภัณฑารักษ์ที่พิพิธภัณฑ์ประวัติศาสตร์ธรรมชาติในลอนดอน และคบหากับ เดน วิตแมน
ริชาร์ด แมดเดน รับบท อิคาริส หนึ่งในอิเทอร์นัลส์ผู้ทรงพลัง สามารถบินและปล่อยพลังงานคอสมิกจากดวงตาได้
แอนเจลีนา โจลี รับบท ธีน่า อิเทอร์นัลส์ผู้เป็นยอดนักรบ สามารถสร้างอาวุธจากพลังงานคอสมิก เธอมีความสัมพันธ์ใกล้ชิดกับ กิลกาเมช มาหลายศตวรรษ
มา ดง-ซ็อก รับบท กิลกาเมช อิเทอร์นัลส์ที่แข็งแกร่งที่สุด เขามีความสัมพันธ์ใกล้ชิดกับธีน่า
ลีอา แม็กฮิว รับบท สไปรต์ อิเทอร์นัลส์ที่สามารถฉายภาพลวงตาได้
ไบรอัน ไทรี เฮนรี รับบท ฟาสโทส อิเทอร์นัลส์ผู้คิดค้นอาวุธและเทคโนโลยี
ลอเรน ริดลอฟฟ์ รับบท มัคคารี อิเทอร์นัลส์ผู้มีความเร็วสูง มัคคารีเป็นซูเปอร์ฮีโร่ที่เป็นผู้พิการทางการได้ยินคนแรกในจักรวาลภาพยนตร์มาร์เวล
แบร์รี คีโอกัน รับบท ดรูอิก อิเทอร์นัลส์ที่สามารถเปลี่ยนแปลงจิตใจผู้อื่นได้
คุมเม็ล นานจิอานี รับบท คิงโก อิเทอร์นัลส์ที่สามารถยิงพลังงานคอสมิกจากมือได้ คิงโกเป็นดาราบอลลีวูดเมื่ออยู่ในโลกมนุษย์
หรีศ ปเฏล รับบท การุณ ผู้จัดการของคิงโก
คิต แฮริงตัน รับบท เดน วิตแมน มนุษย์ที่ทำงานในพิพิธภัณฑ์ประวัติศาสตร์ธรรมชาติในลอนดอน เขาคบหากับเซอร์ซี
== หมายเหตุ==
== อ้างอิง ==
== แหล่งข้อมูลอื่น ==
ฮีโร่พลังเทพเจ้า ที่บ็อกซ์ออฟฟิศโมโจ
ฮีโร่พลังเทพเจ้า ที่เมทาคริติก
ภาพยนตร์ในจักรวาลภาพยนตร์มาร์เวล
ภาพยนตร์เกี่ยวกับสิ่งมีชีวิตต่างดาว
ภาพยนตร์ภาษาอังกฤษ
ภาพยนตร์อเมริกัน
ภาพยนตร์ที่ออกฉายในปี พ.ศ. 2564
ภาพยนตร์โศกนาฏกรรม
ดิสนีย์กับกลุ่มบุคคลที่มีความหลากหลายทางเพศ
ภาพยนตร์ที่มีเนื้อหาเกี่ยวกับการทิ้งระเบิดปรมาณูที่ฮิโรชิมะและนางาซากิ
ภาพยนตร์ที่เลื่อนการฉายเนื่องจากการระบาดทั่วของโควิด-19
องค์กรสมมุติ